b"\n_START_ARTICLE_\nNarcissus tazetta\n_START_SECTION_\nDescripci\xc3\xb3\n_START_PARAGRAPH_\nPlanta herb\xc3\xa0cia bulbosa d'uns 2-60 cm d'al\xc3\xa7ada, glabra. El bulb \xc3\xa9s subglob\xc3\xb3s amb t\xc3\xbaniques externes de tipus membranoses d'un color castany fosc, que es perllonga en una beina d'uns 11-98\xc2\xa0mm. El peduncle flor\xc3\xadfer \xc3\xa9s llarg i sense fulles. L'escap, \xc3\xa9s de secci\xc3\xb3 estretament el\xc2\xb7l\xc3\xadptica, \xc3\xa9s estriat i fistul\xc3\xb3s.\n_START_SECTION_\nFulles\n_START_PARAGRAPH_\nS\xc3\xb3n linears, de marge llis, de secci\xc3\xb3 estretament el\xc2\xb7l\xc3\xadptica, amb dues quilles poc marcades en la cara dorsal, cobertes per la prolongaci\xc3\xb3 de les t\xc3\xbaniques externes del bulb.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nEs pot trobar en clarianes de suredes o de matollar, prats humits i en esquerdes de roques calc\xc3\xa0ries. El seu abast \xc3\xa9s de 0 a 1000m d'altitud sobre el nivell del mar. es distribueix des del nord-est de la pen\xc3\xadnsula Ib\xc3\xa8rica fins als Balcans i Anatolia; i el Nord d'\xc3\x80frica, ha estat cultivat i s'ha naturalitzat en moltes zones.\n_START_SECTION_\nObservacions\n_START_PARAGRAPH_\nLa descripci\xc3\xb3 de N. tazetta es basa \xc3\xbanicament en plantes procedents de Girona i Balears, on aquesta esp\xc3\xa8cie \xc3\xa9s clarament aut\xc3\xb2ctona. Narcissus tazetta \xc3\xa9s molt semblant a N. papyraceus tant per la mida de les peces florals com per la robustesa general de les plantes. Es diferencien entre ells per la coloraci\xc3\xb3 de la corona: groga a N. tazetta i blanca a N. papyraceus; aix\xc3\xad com per la major longitud del tub i filaments estaminals de N. tazetta."